
На основу члана 138. став 1. Устава Републике Србије
 и члана 37. Закона о Заштитнику грађана
 након окончаног испитног поступка оцене законитости и правилности рада Републичког геодетског завода покренутом по притужби АА, Заштитник грађана је сачинио следећи

ИЗВЕШТАЈ СА ПРЕПОРУКОМ

Заштитнику грађана се притужбом обратио АА, којом је изразио незадовољство радом Републичког геодетског завода због недоношења одлуке о жалби против решења Службе за катастар непокретности Велико Градиште број 952-…/2021 од 08. 07. 2021. године, која је изјављена 26. 07. 2021. године.

Из навода притужбе и приложене документације произилази да је по захтеву ББ донето решење Службе за катастар непокретности Велико Градиште број 952-…/2021  дана 08. 07. 2021. године, против ког решења је госпођа ББ поднела жалбу, а затим исту и повукла, али да Републички геодетски завод до дана обраћања Заштитнику грађана није донео решење.

Притужилац истиче да је власник непокретности на које се односи наведено решење Службе за катастар непокретности Велико Градиште и да због постојања забележбе у катастру непокретности да наведена првостепена одлука није коначна, трпи штету јер није у могућности да исте прода, нити да поднесе захтев за субвенције, тј. региструје пољопривредно газдинство.

Такође, притужилац је, након што се писаним путем обратио ургенцијом за поступање, обавештен актом Републичког геодетског завода, Сектора за надзор и контролу од 17. 07. 2024. године, да је према подацима електронске писарнице, констатовано да је на решење Службе за катастар непокретности Велико Градиште број 952-…/2021 од 08. 07. 2021. године, изјављена жалба 26. 07. 2021. године, од стране ББ, и да је потписана од стране пуномоћника. Затим да се у списима предмета налази и поднесак - изјава ББ којом повлачи жалбу изјављену на наведено решење Службе и да је имајући у виду наведено, његова представка прослеђена Сектору за правне послове, Одељењу за другостепени поступак у чијој је надлежности одлучивање по жалбама изјављеним на решења Службе за катастар непокретности, као и по захтевима за повлачење жалбе.

Оцењујући наводе из притужбе, те чињеницу да је у конкретном случају реч о примени републичких закона, других прописа и општих аката Заштитник грађана је дана 29. 05. 2025. године, донео закључак о покретању испитног поступка оцене законитости и правилности рада Републичког геодетског завода, те је актом од 29. 05. 2025.     године, од наведеног органа затражио изјашњење о свим релевантним чињеницама које се односе на притужбу. 

Изјашњавајући се по налогу Заштитника грађана, Републички геодетски завод, Сектор за правне послове  је актом од 17. 06. 2025. године, обавестио Заштитника грађана да је наведени другостепени предмет додељен у рад обрађивачу и да се може очекивати да одлука буде донета у краћем року, при чему треба имати у виду да се истовремено у Републичком геодетском заводу поступа по већем броју жалби.
До сачињавања овог Извештаја, Републички геодетски завод није обавестио Заштитника грађана о доношењу одлуке.
Сагледавајући наведене прописе и податке до којих се дошло током спроведеног испитног поступка оцене правилности и законитости рада, Заштитник грађана констатује да Републички геодетски завод  није предузео све мере и активности у циљу доношења одлуке о жалби против решења Службе за катастар непокретности Велико Градиште број 952-…/2021 од 08. 07. 2021. године, те је на тај начин повредио принципе добре управе и отежао положај притужиоца у остварењу његових права и правних интереса. 

Чланом 9. ставом 1.  и ставом 2. Закона о општем управном поступку
 прописано је да орган који води поступак, односно решава у управним стварима, дужан је да странкама омогући да  успешно и целовито остваре и заштите права и правне интересе, као и да се поступак води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања (начело делотворности и економичности).

Чланом 174.  истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 157. истог закона прописано је да жалилац може одустати од жалбе док не буде обавештен о решењу којим је одлучено о жалби. Одустанак од жалбе не може да се опозове. Кад жалилац одустане од жалбе, поступак по жалби обуставља се решењем које садржи и трошкове поступка по жалби. 

Чланом 44. Закона о поступку уписа у катастар непокретности и катастар инфраструктуре
 децидирано је  регулисано поступање другостепеног органа по жалби док је  ставом 1. истог Закона прописано да је Завод  дужан да одлучи по жалби најкасније у року од 60 дана од дана предаје уредне жалбе.
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, што за последицу има стварање правне несигурности, а код грађана ствара неповерење у ефикасан рад надлежних институција којима су се обратили ради остварења и заштите њихових права. 

У конкретном случају нарочито стога што је било потребно предузети процесну радњу на коју не може да утиче евентуална сложеност предмета, будући да је подноситељка одустала од жалбе. 

Имајући у виду да је утврдио пропусте у раду Републичког геодетског завода на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности Заштитник грађана упућује следећу препоруку:

Потребно је да Републички геодетски завод, Одељење за другостепени поступак, без одлагања, у складу са својим управноправним овлашћењима, констатује повлачење жалбе против решења Службе за катастар непокретности Велико Градиште број 952-…/2021 од 08. 07. 2021. године, и донесе на закону засновано решење.

Републички геодетски завод обавестиће Заштитника грађана, у року од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Заштитник грађана овом приликом указује да је потребно да Републички геодетски завод у будућем раду води рачуна о поштовању законом прописаних рокова за доношење одлука како грађани не би долазили у ситуацију да се без основаног разлога, пролонгира одлучивање о њиховим правима и на закону заснованим интересима.

Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких нити правних лица.

	ЗАШТИТНИК ГРАЂАНА

	

	мр Зоран Пашалић 


	Доставити:

- органу, 

 - притужиоцу,

· у списе предмета.


� „Сл. гласник РС“, бр. 98/06


� „Сл. гласник РС“, бр. 105/2021


� „Сл. гласник РС“, бр.  18/2016 и 95/2018 – аутентично тумачење


� „Сл. гласник РС“, бр. 41/2018, 95/2018, 31/2019, 15/2020 и 92/2023





Делиградска 16,  11000 Београд
Тел.: 011 / 20-68-100       http://www.zastitnik.rs        e-mail: zastitnik@zastitnik.rs 
Делиградска 16,  11000 Београд
Телефон: (011) 2068 -100       www.zastitnik.rs        e-mail: zastitnik@zastitnik.rs 

[image: image1.png][image: image2.jpg]